SPRÁVA KOMISIE RADE

Desiata správa o vykonávaní nariadenia Rady (ES) č. 866/2004 z 29. apríla 2004 a o situácii, ktorá vznikla v dôsledku jeho uplatňovania v období od 1. januára do 31. decembra 2013

ÚVOD

Nariadenie Rady (ES) č. 866/2004 o režime podľa článku 2 protokolu 10 Aktu o pristúpení[1] (ďalej len „nariadenie o demarkačnej línii“) nadobudlo účinnosť 1. mája 2004. Stanovujú sa v ňom podmienky uplatňovania právnych predpisov EÚ na pohyb osôb, tovaru a služieb cez líniu medzi oblasťami Cyperskej republiky, v ktorých vláda nevykonáva skutočnú kontrolu, a oblasťami, v ktorých ju vykonáva. V záujme zabezpečenia účinnosti týchto pravidiel sa ich uplatňovanie rozšírilo na hranicu medzi uvedenými oblasťami a Východným výsostným územím Spojeného kráľovstva Veľkej Británie a Severného Írska (ESBA)[2].

Táto správa sa týka obdobia od 1. januára do 31. decembra 2013.

Rada počas vykazovaného obdobia na návrh Komisie zmenila nariadenie o demarkačnej línii, aby bolo možné tovar EÚ vyvezený z oblastí, ktoré sú pod skutočnou kontrolou vlády Cyperskej republiky, doviezť naspäť do týchto oblastí potom, ako prejde cez tie oblasti Cyperskej republiky, ktoré nie sú pod skutočnou kontrolou vlády[3].

Komisia so zreteľom na vykonávanie tohto nariadenia aj naďalej vedie konštruktívny dialóg s príslušnými orgánmi Cyperskej republiky, správou výsostného územia (SBA), ako aj dialóg s Turecko-cyperskou obchodnou komorou (ďalej len „TCOK“).

1. PRECHOD OSÔB CEZ DEMARKAČNÚ LÍNIU

1.1. Prechod osôb cez povolené priechody

V nariadení sa stanovuje stabilný právny rámec pre voľný pohyb Cyperčanov, ostatných občanov EÚ a štátnych príslušníkov tretích krajín, ktorí prekračujú demarkačnú líniu (ďalej len „línia“) na povolených priechodoch. V porovnaní s predchádzajúcimi rokmi počet gréckych Cyperčanov a tureckých Cyperčanov, ktorí prekročili líniu, stúpol.

Podľa údajov, ktoré poskytla Cyperská republika, sa počas vykazovaného obdobia zaznamenalo, že líniu prekročilo 520 410 (v predchádzajúcom roku 481 732) gréckych Cyperčanov a 183 185 vozidiel gréckych Cyperčanov (v predchádzajúcom roku 154 778) z oblastí kontrolovaných vládou do severnej časti Cypru a 877 759 (v predchádzajúcom roku 850 362) tureckých Cyperčanov a 323 655 vozidiel tureckých Cyperčanov (v predchádzajúcom roku 280 358) zo severnej časti Cypru do oblastí kontrolovaných vládou[4].

Počet občanov EÚ iných ako Cyperčanov a štátnych príslušníkov tretích krajín, ktorí prekročili líniu, mierne poklesol. Podľa údajov od Polície Cyperskej republiky (ďalej len „CYPOL“), počas vykazovaného obdobia prekročilo líniu ďalších 517 580 iných ako cyperských občanov EÚ a štátnych príslušníkov tretích krajín (v predchádzajúcom roku 530 014). V 69,64 % týchto prekročení (360 469) bola línia prekročená na priechode v ulici Ledra, cez ktorý naďalej prekračuje líniu prevažná väčšina cudzincov (predovšetkým turistov).

Údaje od komunity tureckých Cyperčanov naznačujú zvýšenie počtu prekročení línie gréckymi Cyperčanmi (723 904) a zníženie počtu prekročení vozidlami gréckych Cyperčanov (210 937) z oblastí kontrolovaných vládou do severnej časti Cypru. Takisto naznačujú zníženie počtu prekročení tureckými Cyperčanmi (1 313 633) a vozidlami tureckých Cyperčanov opačným smerom (432 824). Z oblastí kontrolovaných vládou prešlo do severnej časti Cypru 968 066 cudzích občanov.

V uvedených údajoch cyperskej polície však nie sú zahrnuté údaje o osobách a vozidlách, ktoré prešli zo severnej časti Cypru na výsostné územie cez priechody Pergamos a Strovilia[5]. Správa východného výsostného územia nevedie podrobné štatistiky o týchto dvoch priechodoch. Na základe informácií z turecko-cyperskej komunity však správa výsostného územia hlási, že cez priechody na výsostnom území do severnej časti Cypru prešlo 84 551 gréckych Cyperčanov (v predchádzajúcom roku 48 807) a do oblastí kontrolovaných vládou prešlo 216 081 (v predchádzajúcom roku 315 683) tureckých Cyperčanov, zatiaľ čo 124 323 iných ako cyperských občanov EÚ a štátnych príslušníkov tretích krajín prekročilo líniu oboma smermi.

V roku 2013 sa počet príslušníkov cyperskej polície pracujúcich priamo na priechodoch znížil na 75 (80 v roku 2012).

Prekračovanie línie sa vo veľkej väčšine prípadov dialo bezproblémovo. Bolo nahlásených menej incidentov než minulý rok, naďalej sú však zdrojom znepokojenia v komunite tureckých Cyperčanov.

Začiatkom roku 2013 boli Komisii doručené sťažnosti na zmeny postupov na priechodoch týkajúce sa požiadaviek na vodičské preukazy manželských partnerov turecko-cyperských štátnych príslušníkov pochádzajúcich z tretej krajiny, ktorí boli informovaní o tom, že už nemôžu v oblastiach kontrolovaných vládou viezť vozidlo, ak so sebou nemajú vodičský preukaz z ich krajiny pôvodu. Komisia prebrala s orgánmi Cyperskej republiky túto tému, aby zistila, či v danej politike došlo k zmene, ktorá by podľa článku 10 nariadenia o demarkačnej línii mala byť predmetom notifikácie Komisii. Tieto orgány Cyperskej republiky Komisiu informovali, že štátni príslušníci tretej krajiny môžu v oblastiach kontrolovaných vládou viezť vozidlo, ak sú držiteľmi platného vodičského preukazu z ich krajiny alebo medzinárodného vodičského preukazu.

Ako Komisia už viackrát uviedla, stálosti postupov na priechodoch a slobodnému pohybu občanov EÚ a ich rodín cez demarkačnú líniu pripisuje veľký význam.

S podporou misie UNFICYP sa podnikli významné kroky na uľahčenie vykonávania náboženských obradov. Cirkevným predstaviteľom bol uľahčený prechod v oboch smeroch.

1.2. Nelegálna migrácia cez demarkačnú líniu a azyl

Údaje cyperskej polície za rok 2013 naďalej poukazujú na pokles nelegálnej migrácie cez líniu zo severnej časti Cypru do oblastí kontrolovaných vládou. V roku 2013 bolo v oblastiach kontrolovaných vládou zadržaných 1043 nelegálnych migrantov (v predchádzajúcom roku 1 265)[6]. Priamo do oblastí kontrolovaných vládou vstúpili 4 nelegálni migranti (v predchádzajúcom roku 19) a 37 osôb (v predchádzajúcom roku 13) vstúpilo do týchto oblastí cez východné výsostné územie, v dôsledku čoho dosiahol počet zadržaných nelegálnych migrantov 1084 osôb (v predchádzajúcom roku 1 297). Cyperská polícia uvádza, že dôvodom môžu byť horšie vyhliadky na zamestnanie v dôsledku hospodárskej krízy na Cypre, ako aj vyšší počet zamestnancov a hliadok v súlade so strategickým plánom boja cyperskej polície na boj proti nelegálnej migrácii na roky 2012 – 2015. Krajinami, z ktorých pochádza najviac nelegálnych migrantov zadržaných potom, ako prekročili demarkačnú líniu, je Sýria, Pakistan a Irán (príloha VII). K zadržaniu nelegálnych migrantov zvyčajne dochádza počas kontrol pozdĺž demarkačnej línie a na letiskách, keď sa nelegálni migranti pokúšajú Cyprus opustiť. Štátni príslušníci tretích krajín žiadajúci o medzinárodnú ochranu sú spravidla identifikovaní na policajných staniciach pri podávaní žiadosti o azyl.

Z 1043 nelegálnych migrantov v Cyperskej republike požiadalo o azyl 491 osôb (47 %). Počas vykazovaného obdobia sa opäť zvýšil počet štátnych príslušníkov Sýrie, ktorí požiadali o azyl (337 v roku 2013, 294 v roku 2012).

Vstupnú trasu, ktorou nelegálni migranti prešli do oblastí kontrolovaných vládou, určila CYPOL na základe rovnakých kritérií ako v predchádzajúcich rokoch, najmä prostredníctvom informácií v dokumentoch migrantov, vyhlásení migrantov a iných foriem dôkazov.

Podľa analýzy CYPOL väčšina nelegálnych migrantov zadržaných po prechode cez demarkačnú líniu, prišla do severnej časti Cypru z tureckého územia.

Podľa informácií získaných od komunity tureckých Cyperčanov bolo v severnej časti Cypru zadržaných 25 nelegálnych migrantov, spomedzi ktorých 14 pochádzalo zo Sýrie. 2 267 osobám[7] bol na rôznych vstupných miestach zamietnutý vstup do severnej časti Cypru a pre 637 osôb bol zorganizovaný ich návrat[8].

Medzi Cyperskou republikou a komunitou tureckých Cyperčanov neexistuje priama spolupráca v oblasti polície a prisťahovalectva. Zástupcovia oboch strán sa však pravidelne stretávajú v rámci Technického výboru pre trestné činy a trestné záležitosti, v ktorom sú zástupcovia oboch komunít a ktorý pôsobí pod záštitou OSN. Ako rozšírenie tohto výboru obidve komunity vytvorili aj spoločné komunikačné stredisko („Joint Communications Room“), ktoré ponúka fórum na výmenu informácií o trestných veciach. Táto dobrá spolupráca viedla k začatiu trestných vyšetrovaní[9].

Cyperská polícia označila spoluprácu s ostatnými príslušnými štátnymi orgánmi a so správou východného výsostného územia za veľmi dobrú.

Východné výsostné územie (ESBA)

Celkovo sa počet nelegálnych migrantov, ktorí pricestovali cez východné výsostné územie, vo vykazovanom období mierne zvýšil. Pracovníci správy výsostného územia uvádzajú, že spolupráca s Cyperskou republikou je aj naďalej vynikajúca. Počas roka 2013 nebol povolený prechod 1 042 osobám, ktorých väčšinu tvorili tureckí občania žijúci v severnej časti Cypru. Ostatnými cudzincami boli turisti z USA, Iránu, Ruska a Austrálie, ktorí prišli cez severnú časť Cypru. Tieto osoby boli nasmerované na hraničný priechod „Agios Dhometios“, aby splnili požiadavky Cyperskej republiky na vstup na jej územie[10].

Na východnom výsostnom území bolo zadržaných spolu 37 nelegálne sa tam zdržiavajúcich cudzích štátnych príslušníkov[11], z ktorých 25 vstúpilo na územia kontrolované vládou legálne, ale zostalo na nich aj po skončení platnosti víza. 11 osôb vstúpilo na ostrov cez severnú časť Cypru a líniu prekročilo nelegálne. Na východnom výsostnom území boli zadržaní aj piati prevádzači.

V rámci boja s nelegálnym prisťahovalectvom polícia výsostného územia vykonáva nepravidelné hliadky mimo priechodov na základe vyhodnotenia príslušného rizika a s využitím spravodajských informácií. Dopĺňajú ich hliadky colných a vojenských útvarov výsostného územia.

Osobitne ťažké je kontrolovať niekoľko „nepovolených priechodov“ v obci alebo v blízkosti obce Pergamos, ktoré používajú miestni obyvatelia a poľnohospodári. Ako bolo uvedené v predchádzajúcich správach, tieto „nepovolené priechody“ sú stále zdrojom obáv, pre ktoré by sa malo nájsť vhodné riešenie v súlade s článkom 5 ods. 2 protokolu č. 3 Aktu o podmienkach pristúpenia z roku 2003[12]. Správa výsostného územia informovala o tom, že vďaka väčšiemu osadenstvu počas vykazovaného obdobia bolo možné zintenzívniť pozemné hliadky na demarkačnej línii a „nepovolených priechodoch“ a v prípade potreby príslušníkov na tieto miesta rýchlo nasadzovať.

2. PREPRAVA TOVARU CEZ DEMARKAČNÚ LÍNIU

2.1. Hodnota obchodu

Podľa článku 8 nariadenia Komisie (ES) č. 1480/2004[13] Turecko-cyperská obchodná komora a úrady Cyperskej republiky oznamovali každý mesiac informácie o druhu, objeme a hodnote tovaru, ku ktorému vydali sprievodné doklady. Komora aj úrady podali správy o tovare, ktorý prešiel do oblastí kontrolovaných vládou cez priechody Pergamos a Strovilia, ktoré sú pod správou výsostného územia.

Celková hodnota tovaru, ku ktorému boli vydané sprievodné doklady podľa TCOK, dosahovala 4 311 615 EUR (v predchádzajúcim roku: 4 835 528 EUR), zatiaľ čo hodnota tovaru, s ktorým sa skutočne obchodovalo, bola 3 836 845 EUR (v predchádzajúcom roku: 4 196 465 EUR). Tieto čísla poukazujú na ďalší pokles objemu obchodu cez demarkačnú líniu o 8,5 % oproti roku 2012. Ide o podstatne nižšie čísla než suma 6 267 082 EUR zaznamenaná za špičkové obdobie pre obchod od 1. 5. 2009 do 30. 4. 2010.

Podľa správ od Cyperskej republiky sa celková obchodná hodnota tovaru, ktorý prešiel cez líniu, znížila o 15,55 % na 3 411 593 EUR. Obchod značne klesol v prípade stavebného materiálu, výrobkov z hliníka/PVC, drevených výrobkov/nábytku a zeleniny. Zainteresované strany uvádzajú za hlavný faktor, ktorý k tomuto zníženiu vedie, hospodársku krízu. Uviedlo sa aj, že podľa mnohých hospodárskych subjektov sú potrebné administratívne formality na obchodovanie cez demarkačnú líniu neprimerané prineseným ziskom.

Hoci to nepatrí do pôsobnosti nariadenia o demarkačnej línii, treba uviesť, že podľa údajov Cyperskej obchodnej a priemyselnej komory sa obchod z oblastí kontrolovaných vládou do severnej časti Cypru znížil približne o 21 %, z 1 014 067 EUR v roku 2012 na 799 396 EUR v roku 2013. Obchod z oblastí kontrolovaných vládou do severnej časti Cypru predstavuje 23,4 % obchodu v opačnom smere (11,3 % v roku 2012).

Komunita tureckých Cyperčanov aj naďalej uplatňuje obchodný systém, ktorý v zásade „odzrkadľuje“ obmedzenia uvedené v nariadení o demarkačnej línii. Tento obchodný režim sa nie vždy dôsledne dodržiava, čo bráni vytvoreniu udržateľných obchodných vzťahov. Zainteresovaní tureckí Cyperčania otvorene uvádzajú, že hlavným dôvodom je ochrana miestnych podnikov.

2.2. Druh tovaru

V roku 2013 sa najviac obchodovalo s umelohmotnými výrobkami, ďalej s čerstvými rybami, nespracovaným šrotom a stavebným materiálom/výrobkami z kameňa[14]. Hodnota obchodu s umelohmotnými výrobkami (fľaše, vrchnáky, obaly, tašky, škatule, puzdrá) sa zvýšila.

Začalo sa obchodovať s novými výrobkami, ako karob, galvanizované stojany, umelohmotné rukoväte na tašky, vitráže, kukuričné stonky, železný šrot, káble, dynamá, elektrické motory, kovové vešiaky a sladká a kajenská paprika, ale ich vplyv na obchod bol len veľmi obmedzený. Všetok obchod cez líniu sa uskutočnil len na ostrove a nebol zaevidovaný žiaden vývoz do iného členského štátu EÚ alebo tretích krajín.

Začiatkom roku 2013 bolo možné začať obchodovať s medom z oblastí, ktoré nie sú pod skutočnou kontrolou vlády, hoci predmetom obchodu však nebola žiadna zásielka, pretože celú produkciu absorboval miestny trh.

2.3. Nezrovnalosti

Orgány Cyperskej republiky nahlásili 8 prípadov nezrovnalostí týkajúcich sa rôznych druhov zeleniny. Tieto nezrovnalosti predstavovali a) množstvá presahujúce deklarované množstvá (4 prípady), b) turecké výrobky (2 prípady) a c) výrobky, ktoré neboli deklarované a nemali osvedčenie o pôvode (2 prípady). Orgány Cyperskej republiky predmetné výrobky alebo nadmerné množstvá zničili a uložili peňažné sankcie. Cyperská republika počas vykazovaného obdobia upozornila Komisiu na jeden osobitný prípad týkajúci sa mrkvy. Komisia o ňom informovala TCOK. TCOK vec preskúmala a príslušnému obchodníkovi zakázala obchodovať cez demarkačnú líniu počas šiestich mesiacov.

Cyperská republika tiež Komisii písomne vyjadrila obavy týkajúce sa pôvodu a množstva čerstvých rýb, s ktorými sa obchoduje cez demarkačnú líniu, vrátane tvrdení o prípadoch, keď dané ryby neboli ulovené v Stredozemnom mori. Komisia túto otázku prebrala s TCOK a táto prijala opatrenia s cieľom zaistiť, aby čerstvé ryby, s ktorými sa obchoduje cez demarkačnú líniu, pochádzali výlučne z plavidiel zapísaných na zozname schválených plavidiel uvedenom v rozhodnutí Komisie 2007/330/ES[15].

2.4. Prekážky a ťažkosti spojené s pohybom tovaru

Prekážky obchodu cez demarkačnú líniu naďalej pretrvávajú a prejavuje sa to aj v poklese obchodovania.

Ako sa uvádza v predchádzajúcich správach, doteraz sa nevyriešil problém turecko-cyperských úžitkových vozidiel prevážajúcich tovar a cestujúcich, ktoré vstupujú do oblastí kontrolovaných vládou. Komisia zastáva názor, že uľahčením premávky turecko-cyperských úžitkových vozidiel by sa prispelo k hospodárskemu rozvoju komunity tureckých Cyperčanov. Za minulý rok sa nezaznamenal žiaden pokrok. Dodnes nemôže líniu prekročiť žiadne turecko-cyperské úžitkové vozidlo nad 7,5 tony, pokiaľ nemá doklady vydané Cyperskou republikou, ktoré spĺňajú acquis v plnej miere. Orgány Cyperskej republiky Komisiu informovali o tom, že zaviedli opatrenia, vďaka ktorým budú môcť tureckí Cyperčania jednoduchšie získavať osvedčenia o technickej spôsobilosti a vodičské preukazy vodičov z povolania. Komisia od leta 2013 vedie diskusie s príslušnými orgánmi Cyperskej republiky, ako aj so zainteresovanými turecko-cyperskými stranami. Vzhľadom na pozastavenie uplatňovania acquis v oblastiach nekontrolovaných vládou podľa protokolu č. 10 Zmluvy o pristúpení z roku 2003, by sa mohol uplatniť mechanizmus, ktorým by sa uľahčil prechod turecko-cyperských úžitkových vozidiel cez líniu a vyriešili by sa bezpečnostné otázky. Toto úsilie neprinieslo do konca vykazovaného obdobia žiaden výsledok.

Problémy týkajúce sa spracovaných potravín v roku 2013 pretrvali. Orgány Cyperskej republiky nepovoľujú prevážanie spracovaných výrobkov cez líniu pre obavy, ktoré zdravotné zložky vyjadrili v súvislosti s ich výrobným procesom v severnej časti Cypru. Komisia informovala orgány Cyperskej republiky, že v rámci nariadenia o demarkačnej línii neexistujú dôvody na vykonávanie kontrol, ktoré v uvedenom nariadení nie sú stanovené, a najmä na kontrolovanie priestorov s cieľom overiť, či sa výroba realizuje v súlade s pravidlami Únie. Hoci môžu odobrať vzorky výrobkov na ďalšiu analýzu, nemali by brániť prevážaniu všetkých spracovaných potravín. Prevážať spracované potraviny cez líniu nie je dodnes povolené. Od leta 2013 Komisia vyvíja rovnaké úsilie ako v prípade úžitkových vozidiel s cieľom zaviesť mechanizmus, ktorým by sa uľahčil prevoz spracovaných potravín cez demarkačnú líniu a ktorým by sa vyriešili aspekty spojené s bezpečnosťou. Rokovania nepriniesli do konca vykazovaného obdobia žiaden výsledok.

Ako v predchádzajúcich rokoch obchodníci z radov tureckých Cyperčanov naďalej hlásia ťažkosti so zaradením svojich výrobkov do ponuky obchodov a s propagovaním svojich výrobkov a služieb v oblastiach kontrolovaných vládou, ktoré obmedzujú obchod. Tieto ťažkosti pravdepodobne odrážajú rozšírenú nechuť gréckych Cyperčanov kupovať turecko-cyperské výrobky. Okrem toho sa spomenulo, že ak chcú obchodníci z oboch komunít začať obchodovať s druhou komunitou, čelia mnohým administratívnym problémom. Hospodárske subjekty z oboch strán musia mať možnosť slobodne nadväzovať obchodné vzťahy na základe svojich obchodných požiadaviek.

2.5. Pašovanie tovaru

Pašovanie tovaru cez líniu je naďalej rozšírené vzhľadom na jej geografický profil. V oblastiach susediacich s líniou prebiehajú kontrolné akcie zamerané na odstraňovanie určitých, spravidla sezónnych problémov, ako je pašovanie zveriny, resp. voľne žijúcich vtákov alebo zábavnej pyrotechniky (a to aj cez východné výsostné územie) do oblastí kontrolovaných vládou.

V roku 2013 Cyperská republika zhabala tovar v 2 873 prípadoch (v predchádzajúcom roku 1 305 prípadov). V roku 2013 sa podstatne zvýšilo množstvo cigariet a ručne šúľaného tabaku, ktoré Cyperská republika zhabala: 175 340 cigariet a 300 704 gramov ručne šúľaného tabaku (v predchádzajúcom roku: 48 939 cigariet a 49 380 gramov šúľaného tabaku). Podľa doručených správ sa toto pašovanie týka malých množstiev. Medzi ďalšie zhabané výrobky patrí hlavne tovar porušujúci práva duševného vlastníctva, ako aj živočíšne a mliečne výrobky. Obvodné súdy nekonali v žiadnej veci trestného činu pašovania. Vo väčšine nahlásených prípadov sa uložila administratívna sankcia.

Správa výsostného územia vykonala v colnom predpise zmeny, ktorými chce posilniť právomoci svojich pracovníkov tak, aby mohli zastavovať a prehľadávať vozidlá podozrivé z toho, že používajú neoficiálne cesty na prekročenie demarkačnej línie. Vďaka týmto opatreniam a väčšiemu počtu nasadených pracovníkov sa zlepšilo odhaľovanie pašovaného tovaru. V roku 2013 došlo k zhabaniu tovaru v 351 prípadoch (v predchádzajúcom roku 217).

Pokiaľ ide o tradičné zásobovanie turecko-cyperského obyvateľstva obce Pyla, ktorá sa nachádza v nárazníkovej zóne (čl. 4 ods. 10 nariadenia o demarkačnej línii), správa východného výsostného územia sleduje a zaznamenáva množstvá stavebného materiálu, rýb, cigariet atď. Správa východného výsostného územia stanovila nové hodnoty, pokiaľ ide o množstvá cigariet a ručne šúľaného tabaku určené na tradičné zásobovanie turecko-cyperských obyvateľov Pyly.

2.6. Zjednodušenie podmienok obchodovania

Komisia aj naďalej hľadá možnosti, ako podporiť obchod cez demarkačnú líniu. Obchod s prvou zásielkou zemiakov, ktoré sa nevypestovali priamo z certifikovaných sadbových zemiakov, sa uskutočnil začiatkom roku 2013[16].

Turecko-cyperská obchodná komora opätovne vyjadrila všeobecný záujem o zrušenie zákazu obchodovania so živými zvieratami a so živočíšnymi produktmi v rozsahu, v ktorom tieto produkty zodpovedajú pravidlám a predpisom EÚ. Pokus povoliť obchodovanie so srvátkou určenou na výrobu bioplynu v oblastiach kontrolovaných vládou sa nepodarilo realizovať, pretože táto operácia by sa vinou povahy opatrení, ktoré by sa museli prijať počas transformácie srvátky v existujúcich zariadeniach, stala neuskutočniteľnou a ekonomicky neopodstatnenou. V súčasnosti sa Komisia zaoberá žiadosťou o povolenie obchodovania s chovnými rybami. Cyperská republika opakovane vyjadrila vôľu preskúmať možnosť rozšírenia zoznamu tovaru, ktorý sa môže prepravovať cez oblasti kontrolované vládou.

V septembri sa pod záštitou UNDP na Malte konal brainstorming, na ktorom sa zúčastnilo 60 popredných cyperských občianskych, obchodných a politických lídrov. Na konci trojdňového podujatia dospeli ku konsenzu o nutnosti vytvoriť nové príležitosti pre obchodnú spoluprácu medzi komunitami s cieľom poukázať na výhody urovnania konfliktu.

2.7. Tovar Únie dovezený naspäť do oblastí pod skutočnou kontrolou vlády Cyperskej republiky potom, ako prejde cez oblasti, ktoré nie sú pod jej skutočnou kontrolou.

Orgány Cyperskej republiky nahlásili, že do oblastí kontrolovaných vládou bolo naspäť dovezených 5091 výrobkov, ktoré predtým prešli cez oblasti nekontrolované vládou. Uviedli, že tento tovar sa väčšinou prepravuje cez miesta priechodu Kato Pyrgos – Karavostasi a Astromeritis – Zhodia. V niekoľkých nemnohých prípadoch bol nutný zásah veterinárnych služieb predtým, ako sa umožnil návrat tovaru.

3. ZÁVERY

Ako sa už uvádza v predchádzajúcich správach, kontrola línie na povolených priechodoch orgánmi Cyperskej republiky a správou výsostného územia, ako aj vynaložené úsilie sú napriek rozpočtovým obmedzeniam uspokojivé. Nelegálne prekračovanie línie štátnymi príslušníkmi tretích krajín je aj naďalej zdrojom obáv a Komisia odhaduje, že posilnenie dozoru, ktorý Cyperská republika a správa východného výsostného územia vykonávajú nad líniou medzi priechodmi, by významne prispelo k vyriešeniu problému nelegálnej migrácie a pašovania. Komisia takisto vyzýva správu výsostného územia, aby našla vhodné riešenie problému „nepovolených“ priechodov.

Komisia zaznamenala, že začiatkom roku 2013 sa na priechodoch udialo niekoľko incidentov. Komisia stále považuje stálosť a predvídateľnosť požiadaviek na priechodoch za najdôležitejšie a naďalej sa bude tejto otázke venovať spolu s príslušnými orgánmi Cyperskej republiky.

V roku 2013 sa objem obchodnej výmeny cez demarkačnú líniu výrazne znížil a to po piaty krát za sebou od roku 2004, keď nariadenie o demarkačnej línii nadobudlo účinnosť (podľa údajov od Cyperskej republiky o 15,55 % na 3 411 593 EUR z 4 040 018 EUR), pričom dôvodom je prevažne hospodárska recesia. Najviac sa obchodovalo s umelohmotnými výrobkami, ďalej s čerstvými rybami, nespracovaným šrotom a stavebným materiálom/výrobkami z kameňa. Celková škála obchodovania cez líniu zostáva naďalej obmedzená, čiastočne v dôsledku obmedzeného rozsahu pôsobnosti samotného nariadenia.

Určité prekážky obchodu sa počas vykazovaného obdobia vyskytovali aj naďalej. Turecko-cyperské úžitkové vozidlá, najmä nákladné vozidlá nad 7,5 tony a autobusy, môžu po celom ostrove voľne jazdiť, iba ak boli vodičské preukazy a osvedčenia spĺňajúce acquis získané v oblastiach kontrolovaných vládou. Útvary Komisie viedli diskusie s príslušnými rezortmi Cyperskej republiky a inými zainteresovanými stranami s cieľom nájsť reálne riešenie tohto problému, vďaka ktorému by sa uľahčil pohyb turecko-cyperských úžitkových vozidiel cez demarkačnú líniu a zároveň by sa odstránili obavy týkajúce sa bezpečnosti. Do konca vykazovaného obdobia sa však v tejto otázke ani v otázke spracovaných potravín nedospelo k žiadnemu výsledku.

Pohyb tovaru z oblastí pod kontrolou vlády cez priechod Limnitis a severnú časť Cypru a naspäť do oblastí pod kontrolou vlády bol upravený predpismi.

Celkovo nariadenie o demarkačnej línii naďalej poskytuje funkčný základ umožňujúci pohyb osôb a tovaru do a z oblastí kontrolovaných vládou Cyperskej republiky. Hoci narastajúci počet prechodov cez líniu predstavuje pozitívny vývoj, Komisia je znepokojená poklesom objemu obchodu, ktorý súvisí s hospodárskou krízou. Nič nenaznačuje tomu, že by sa vzájomná hospodárska závislosť medzi oboma komunitami zvýšila. Za týchto okolností sa Komisia na zaistenie účinného uplatňovania nariadenia Rady (ES) č. 866/2004 spolieha na skutočnú spoluprácu Cyperskej republiky a správy výsostného územia. Komisia bude naďalej monitorovať uplatňovanie tohto nariadenia.

[1] Ú. v. EÚ L 161, 30.4.2004, s. 128. Nariadenie naposledy zmenené nariadením Rady (EÚ) č. 685/2013 z júla 2013, Ú. v. EÚ L 196, 19.7.2013, s. 1 – známe ako „nariadenie o demarkačnej línii“.

[2] Pozri odôvodnenie 3 nariadenia o demarkačnej línii.

[3] Nariadenie Rady (EÚ) č. 685/2013 z 15. júla 2013, Ú. v. EÚ L 196, 19.7.2013, s. 1.

[4] Orgány Cyperskej republiky neuchovávajú záznamy o návrate gréckych Cyperčanov do oblastí kontrolovaných vládou ani o návrate tureckých Cyperčanov do severnej časti Cypru.

[5] V nariadení o demarkačnej línii nie je uložená povinnosť oznamovať tieto prechody cez líniu.

[6] Nie sú sem zahrnuté osoby, ktorým nebolo povolené prekročiť demarkačnú líniu, keďže Cyperská republika o nich neuchováva oficiálne štatistiky. Cyperská polícia však odhaduje, že v roku 2013 bol vstup do oblastí kontrolovaných vládou zamietnutý približne 2000 osobám.

[7] Zo Sýrie: 485, z Turecka: 473, Turkmenistanu: 82, Iraku: 66, Gruzínska: 30.

[8] Do Turecka: 229, Moldavska: 61, Sýrie: 47, Iránu: 21, Nigérie: 8.

[9] Správa generálneho tajomníka o operácii Organizácie spojených národov na Cypre, 30. decembra 2013.

[10] Z Turecka: 716, USA: 55, Iránu: 42, Ruska: 39, Austrálie: 25.

[11] Z Vietnamu: 9, Egypta: 6, zo Somálska: 3, z Moldavska: 3, Indie: 3, Filipín: 3, Gruzínska: 2, Sýrie: 2, Komor: 2, Ukrajiny: 1, Ruska: 1, zo Srí Lanky: 1, Sudánu: 1.

[12] Ú. v. EÚ L 236, 23.9.2003, s. 940.

[13] Nariadenie Komisie (ES) č. 1480/2004 z 10. augusta 2004, Ú. v. EÚ L 272, 20.8.2004, s. 3.

[14] Príloha IV.

[15] Rozhodnutie Komisie zo 4. mája 2007 (2007/330/ES), Ú. v. EÚ L 123, 12.5.2007, s. 30.

[16] V roku 2011 bola na základe rozhodnutia Komisie zrušená povinnosť pestovať zemiaky, s ktorými sa obchoduje cez demarkačnú líniu, výhradne z certifikovaných sadbových zemiakov.